  Виталий Пронин Мылкыдэз ӝутэ эктон.Тазалыкез утёнъя министерство но Наркологияя диспансер котькуд ар социальной проектъёслы сӥзем вожвылъяськон радъяло.Туэ ӵошатскон 10-тӥ ползэ ортчиз. Отчы 31 проект вуиз. Ваньмыз сӥземын курыт юонлы, кысконлы, шузимытӥсь суретъёслы пумит нюръяськонлы. Дунъясьёс тужгес усто 9 ужъёсты бырйизы.- Городъёс сяна, конкурсэ гуртоос но мыло-кыдо пыриськизы, - вераз Наркологияя диспансерысь валтӥсь врачлэн нылпиосты йӧна-тонъя воштӥсез Светлана Садовникова. - Проектъёс дасяллям пӧртэм учреждениос: егитъёсын ужанъя центръёс, библиотекаос, культура юртъёс, нылпиослы ватсаса тодон-валан сётонъя ёзъёс. Ужъёсынызы паймытӥзы, кылсярысь, Камбарка, Глазов, Эгра, Кез, Якшур-Бӧдья ёросъёс.Вормисе потэм проектъёс туннэ улонэ пыӵало ини. Со понна шаермылэн бюджетысьтыз висъямын ог 300 сюрс манет. Кылсярысь, Кизнерын 5 ар пала быдэсъяське ини «Танцуй ради жизни» проект. Егитъёс ваньмон дыръязы тапыр экто. Ляб тазалыко нылпиосты наркотикъёс ласянь визьнода Ижысь 75 номеро школа. Вотка городын «Будь рядом» проект улсын анай-атайёслы, дышетӥсьёслы таза улон пумысен тодон-валан сёто.Нош Ижысь Ленин ёросысь «Ровесник» центр «Всё в твоих руках» уж дасям. Кыскись, юись егит адямиосын соос огкыл гожто. Отын тыро-пыдо пусъё, кыӵе дыр куспын пинал урод сямызлэсь куштӥськыны кулэ. Нылпи та куронэз быдэстэ ке, кузьым басьтэ - бассейнын пыласькыны, тренажёр залын мугорзэ куасалляны, боулинген шудыны абонементъёс.- Наркологияя диспансерен эшъяськимы 2008-тӥ арын, - вера «Ровесниклэн» кивалтӥсез Елена Спилина. - Соку «Быть рядом» программамы ужаз. Юись, кыскись, шуге-леке вуэм нылпиосын группаосын ужамы. Но бӧрысь валамы: соосын котькудӥныз нимаз кусып тупатоно. Озьы 2013-тӥ арын «Всё в твоих руках» проектмы кылдӥз. Наркологияя диспансерлы но, пиналъёслы но та ужмы тунсыко потӥз.Пусъёно: таӵе амал дуннеын паськыт вӧлмемын ӧвӧл на. Кутӥське со Татарстанын но Швециын гинэ. Елена Борисовна оске, ӟеч кузьымъёс нылпиослэсь урод сямъёссэс палэнтыны одно ик юрттозы. Огкыл гожтыны огкадь мылкыд каро нылъёс но, пиос но.Ольга Корепанова Туспуктӥз Александр Горбунов Теги: Егитъёс тазаулон удмуртдунне  